ויליאם פוקסוול אולברייט

ויליאם פוקסוול אולברייט (באנגלית: William Foxwell Albright; 24 במאי 1891 - 20 בספטמבר 1971) היה ארכאולוג, בלשן ומומחה לחרסים אמריקני. מחקריו העיקריים הם בנושאי המזרח הקדום בתקופת המקרא, מקורות מצריים וכתבי יתדות. היה אחד החשובים שבחוקרי הארכאולוגיה המקראית ונחשב בזמנו לבר-סמכא בנושא.

חייו 
אולברייט, נוצרי מתודיסט, נולד בצ'ילה לזוג מיסיונרים פרוטסטנטים. בילדותו נפגעה ידו השמאלית בתאונה בחווה של סבו והיא נותרה משותקת. נישא בירושלים (1921) לד"ר רות נורטון.

קיבל תואר דוקטור מאוניברסיטת ג'ונס הופקינס (בולטימור) בשנת 1916 על תיזה בנושא אפוס המבול האשורי. בשנים 1922–1923 ניהל את בית הספר האמריקאי לחקר המזרח בירושלים. משנת 1929 ועד 1959 כיהן כפרופסור למדעי המזרח באוניברסיטת ג'ונס הופקינס. בשנת 1957 קיבל תואר דוקטור לשם כבוד מהאוניברסיטה העברית בירושלים וב-1969 קיבל את תואר יקיר ירושלים.

אולבריט ערך חפירות ארכאולוגיות ברחבי המזרח התיכון, רבות מהן בארץ ישראל, מהן ראויות לציון מיוחד החפירות שערך בגבעת שאול, תל בית מירסים (שאותה זיהה עם דביר המקראית), בית צור ובית אל. בין מחקריו הבולטים ניתן לציין את אימות מקוריותן של מגילות מדבר יהודה, חקירת חותמות למלך מתקופת חזקיהו, וחשיפה ראשונה בארץ ישראל (1923) של רוגם סמוך לירושלים.

הנצחתו במדינת ישראל
על שמו נקרא מכון אולברייט למחקר ארכאולוגי בירושלים, שלוחה של בית הספר האמריקאי לחקר המזרח. בשכונת מעלות דפנה בירושלים נקרא רחוב על שמו.

מתלמידיו 
 נלסון גליק

מספריו 
 הארכאולוגיה של ארץ-ישראל, (תרגום: אהרן אמיר), בצירוף פרק מיוחד: "המגילות הגנוזות במדבר יהודה" מאת פרופ' אלעזר ליפא סוקניק, הוצאת עם עובד, תל אביב תשי"א.
  מתקופת האבן ועד הנצרות; המונותיאיזים והתהליך ההיסטורי, הוצאת אחיאסף, מהדורה שנייה - 1968.
 Yahweh and the Gods of Canaan
 The Archaeology of Palestine and the Bible
 From the Stone Age to Christianity
 The Biblical Period from Abraham to Ezra
 Archaeology and religion Israel

קישורים חיצוניים 

 אתר מכון אולבריט

הערות שוליים 

ארכאולוגים אמריקאים
ארץ ישראל: ארכאולוגים
חוקרי מקרא
בלשנים ולשונאים אמריקאים
סגל אוניברסיטת ג'ונס הופקינס
חברי האקדמיה האמריקאית לאמנויות ולמדעים
מקבלי תואר דוקטור לשם כבוד מהאוניברסיטה העברית בירושלים
עורכי האנציקלופדיה המקראית
בעלי תואר דוקטור מאוניברסיטת ג'ונס הופקינס
יקירי ירושלים
אמריקאים שנולדו ב-1891
אמריקאים שנפטרו ב-1971